PRITARTA Molėtų rajono savivaldybės tarybos 2016 m. spalio d. sprendimu Nr. B1-

MOLĖTŲ R. JONIŠKIO MOKYKLOS – DAUGIAFUNKCIO CENTRO

**IKIMOKYKLINIO UGDYMO PROGRAMA**

**„ EINU PAŽINIMO KELIU“**

 JONIŠKIS

 2016 m.

Turinys

[I. BENDROSIOS NUOSTATOS 3](#_Toc461733673)

[II. IKIMOKYKLINIO UGDYMO PRINCIPAI 4](#_Toc461733674)

[III. TIKSLAI IR UŽDAVINIAI 5](#_Toc461733675)

[IV. UGDYMO TURINYS, METODAI IR PRIEMONĖS 6](#_Toc461733676)

[V. UGDYMO PASIEKIMAI IR JŲ VERTINIMAS 26](#_Toc461733677)

[VI. NAUDOTA LITERATŪRA IR INFORMACIJOS ŠALTINIAI 27](#_Toc461733678)

#  BENDROSIOS NUOSTATOS

Ikimokyklinio ugdymo programos teikėjas – Molėtų r. Joniškio mokykla – daugiafunkcis centras.

Mokyklos adresas – Arino g. 14, Joniškio miestelis, Joniškio seniūnija, Molėtų rajonas, LT – 33224.

Ugdymo kalba – lietuvių.

Ugdymo forma – dieninė.

Steigėjas – Molėtų rajono savivaldybė, Vilniaus g. 44, LT – 33140, Molėtai.

Teisinė forma – savivaldybės biudžetinė įstaiga.

 Joniškio mokykla – daugiafunkcis centras teikia ikimokyklinį ugdymą, pradinį ugdymą, pagrindinį ugdymą, sudaro sąlygas neformaliajam suaugusiųjų švietimui.

 Joniškio mokyklos – daugiafunkcio centro ikimokyklinio ugdymo programa parengta remiantis Vaiko teisių konvencija, Lietuvos Respublikos Konstitucija, Lietuvos Respublikos švietimo įstatymu, Lietuvos Respublikos Vyriausybės nutarimais, Lietuvos Respublikos švietimo ir mokslo ministerijos norminiais aktais, Ikimokyklinio amžiaus vaikų pasiekimų aprašu ( 2016), Priešmokyklinio ugdymo bendrąja programa (2014), Metodinėmis rekomendacijomis ikimokyklinio ugdymo programai rengti (2015). Programa orientuota į vaiko poreikių tenkinimą ir į ugdymo tęstinumą priešmokyklinėje grupėje.

 Ikimokyklinio ugdymo vizija

 Tenkinti vaikų poreikius bei tėvų (globėjų) lūkesčius, kurti palankias sąlygas vaiko vystymuisi, kūrybai, saviraiškai.

 Ikimokyklinio ugdymo siekis

 Ugdyti sveiką, saugų, savimi pasitikintį, kūrybingą, gebantį bendrauti ir bendradarbiauti, turinti stiprią pažinimo motyvaciją asmenybę.

 Joniškio mokykla – daugiafunkcis centras tenkina svarbiausius vaiko poreikius: saugumo, sveikatos, bendravimo, pažinimo, saviraiškos, puoselėja vaikų individualumą, iniciatyvumą, kūrybiškumą, laiku reaguoja į vaiko poreikius bei tėvų lūkesčius, atsižvelgiama į individualiuosius ir specialiuosius (gabių, dvikalbių, socialinės atskirties aplinkoje augančių vaikų ir kt.) poreikius.

 Ikimokyklinio ugdymo programa skirta vaikams nuo trejų iki šešerių metų. Ikimokyklinę grupę lanko mišraus amžiaus vaikai. Komplektuojant grupę prisitaikoma prie vaikų amžiaus ir bendruomenės poreikių. Grupėje vaikai turi galimybę reikšti savo nuomonę, o pedagogas gerbia ir palaiko vaikų sumanymus, pasirinkimą, priima bendrus sprendimus, bendrauja ir bendradarbiauja. Atsižvelgiant į vaiko amžiaus tarpsnių galimybes, jo individualius gebėjimus, didžiausias dėmesys skiriamas savarankiškam informacijos priėmimui žaidžiant, kuriant, bandant, eksperimentuojant, darant išvadas. Tėvai - svarbiausi vaikų ugdytojai. Jie yra atsakingi už vaiko gerovę, sveikatą ir kokybišką ugdymą, dalyvauja vaiko ugdymo ikimokyklinėse grupėse procese kaip partneriai. Su tėvais tariamasi, dėl jų vaikų ugdymo tikslų, ugdymosi rezultatų, turinio, ugdymo proceso organizavimo, atsižvelgiama į jų lūkesčius bei individualias vaikų galias ir skirtingą ugdymosi patirtį. Bendradarbiaudama su tėvais, ikimokyklinio ugdymo auklėtoja orientuojasi į vaikų poreikius. Ugdymo įstaigoje pripažįstami ir gerbiami šeimų kultūriniai ir socialiniai skirtumai. Ikimokyklinio ugdymo grupėje dirba ikimokyklinio ugdymo pedagogė.

 Programa gali būti atnaujinama ir tobulinama, atsižvelgiant į vaikų pasiekimų vertinimo rezultatus, poreikius, tėvų lūkesčius ir pageidavimus, pedagogų pastebėjimus ir rekomendacijas.

# IKIMOKYKLINIO UGDYMO PRINCIPAI

 Vaikų ugdymas grindžiamas vadovaujantis šiais principais:

**Tautiškumo principas.** Gaivinti ir puoselėti tradicines kultūros vertybes:

* Molėtų krašto tradicijas, papročius, tautos etnokultūros vertybes integruoti į vaiko kasdieninį gyvenimą;
* padėti vaikui visa, kas jį supa, įprasminti per vertybines, dorovines žmogaus nuostatas.

**Humaniškumo principas.** Kiekvienas vaikas yra vienintelis, unikalus, kito tokio nėra, vertinamas kaip asmenybė:

* sudaryti vaikui daugiau galimybių pažinti ir išreikšti save, savo gebėjimus ir kūrybiškumą;
* ugdymas grindžiamas vaikui asmeniškai reikšmingais, prasmingais faktais, procesais, problemomis;
* ugdyti vaikus atsižvelgiant į individualias jų savybes, ugdymo šeimoje tradicijas ir vaikų patirtį;
* vaiko, kaip asmenybės gerbimas: jis turi teisę gyventi pagal prigimtį, asmeninę patirtį.

**Socialinio ir emocinio kryptingumo principas.** Gerbti ugdytinio nuomonę, suteikiant jam pačiam teisę rinktis veiklą ir veikti savaip:

* sudaryti sąlygas vaiko kultūros puoselėjimui, vaiko socialinei patirčiai ir įgūdžiams, įgytiems šeimoje, bendruomenėje, grupėje;
* ugdyti vaiko empatiškumą, gebėjimą pozityviai reikšti savo emocijas, bendraujant ir bendradarbiaujant, meninės raiškos būdais.

**Demokratiškumo principas.** Siekti lygiavertės vaiko ir suaugusiojo partnerystės:

* išlaikyti pusiausvyrą tarp pačių vaikų pasirinktos ir pedagogės siūlomos veiklos;
* pratinti būti atsakingais už savo veiklą;
* šeimos ir mokyklos sąveiką grįsti tėvų ir pedagogų iniciatyvų derinimu, partnerystės plėtojimu.

**Integralumo principas.** Garantuoti vaiko asmenybės fizinio, psichinio ir socialinio ugdymo darną:

* formuoti vaizdą apie supantį pasaulį;
* siekti vaiko ugdymo šeimoje ir mokyklos darnos.
* vesti vaiką nuo artimų (šeimos, namų, aplinkos, gimtosios vietovės, gamtos) prie tolimų reiškinių (vietovės, tėviškės, gamtinės, daiktinės bei istorinės aplinkos, pasaulio ir kt.) pažinimo;
* siekti, kad vaikas darniai pereitų nuo ugdymosi šeimoje prie ankstyvojo, ikimokyklinio, priešmokyklinio ugdymo.

**Tęstinumo principas.** Siekti bendravimo ir bendradarbiavimo su vaiko šeima:

* ikimokyklinio ugdymo turinys derinamas su ugdymu(si) šeimoje.

**Konfidencialumo principas.** Teikiama informacija apie vaiko ugdymo(si) pasiekimus ir problemas tik asmeniškai šeimai:

* tėvų ir pedagogų bendravimas ir bendradarbiavimas grindžiamas pasitikėjimu, abipuse pagarba bei dėmesiu;
* siekiama, kad mokykla ir šeima taptų ugdymo(si) proceso partneriais;
* sąveikaujant su šeima vadovaujamasi principu, kad viskas, kas daroma, daroma vaiko labui.

#  III. TIKSLAI IR UŽDAVINIAI

**Tikslas**

 Atsižvelgiant į vaiko prigimtines galias, jo individualią patirtį, vadovaujantis raidos dėsningumais, padėti vaikui išsiugdyti savarankiškumo, sveikos gyvensenos, pozityvaus bendravimo su suaugusiaisiais ir vaikais, kūrybiškumo, aplinkos ir savo šalies pažinimo, mokėjimo mokytis pradmenis.

**Uždaviniai**

- Plėtoti individualias fizines, socialines, pažinimo, kalbos ir bendravimo, kūrybines galias.

- Pozityviai bendrauti ir bendradarbiauti su suaugusiaisiais ir vaikais, mokyti spręsti kasdienes problemas, atsižvelgti į savo ir kitų ketinimus, veiksmų pasekmes.

- Aktyviai dalyvauti ir kūrybiškai išreikšti save šeimos, ugdymo įstaigos ir vietos bendruomenės gyvenime.

- Mokyti pažinti ir veikti: žaisti, kelti klausimus, tyrinėti, rinktis veiklos būdus ir priemones, samprotauti apie tai, ko išmoko, numatyti tolesnės veiklos žingsnius.

- Ugdyti sakytinę vaiko kalbą kaip saviraiškos, bendravimo priemonę, ypatingą dėmesį skirti vaikų taisyklingos tarties formavimuisi, turtinti aktyvųjį žodyną.

- Lavinti vaiko kūrybiškumą, žadinti jautrumą aplinkos estetikai ir meno reiškiniams, skatinti atskleisti save meno priemonėmis.

- Žadinti vaiko poreikį pažinti supanti pasaulį, veikiant natūralioje gamtinėje, sociokultūrinėje aplinkoje, padėti vaikui pajusti savo galimybes ir vertę, sudarant sąlygas tirti, eksperimentuoti, improvizuoti, kurti.

- Sudaryti vaikui kuo palankesnes sąlygas perimti tėvų, protėvių, tautos kultūros vertybes, dorinio elgesio normas.

#  IV. UGDYMO TURINYS, METODAI IR PRIEMONĖS

Ugdymo turinys orientuotas į ikimokyklinio amžiaus vaikų kompetencijų ugdymą(si).

**1. Socialinė kompetencija** – gyventi ir būti greta, kartu. Kas aš esu? Noriu bendrauti ir bendradarbiauti, galiu prisitaikyti kitoje aplinkoje.

**2. Sveikatos kompetencija** – sveikai gyventi, saugiai judėti ir veikti. Teigiamo požiūrio į sveiką gyvenseną formavimas. Pagrindinių judesių lavinimas. Judrieji žaidimai. Fizinis aktyvumas gamtoje. Grūdinimasis.

**3. Pažinimo kompetencija** – tyrinėti ir atrasti pasaulį. Pažįstu save, artimus žmones, mane supantį pasaulį. Gamtos tvarka ir grožis. Mano augintinis. Ir aš moku dirbti. Mane supa gamtos ir žmogaus sukurti daiktai. Tyrinėju grupės, namų, gyvenamosios vietovės aplinką. Pažįstu daiktus ir aplinką. Pažįstu daiktus ir reiškinius.

**4. Komunikavimo kompetencija** – klausytis, kalbėti, bandyti skaityti, rašyti išreiškiant save ir bendraujant su kitais. Bendraudamas pažįstu pasaulį ir išreiškiu save. Kalbu ir klausausi, skaitau, rašau. Tyrinėju kalbą. Domiuosi knyga, TV laidomis, kinu, teatru.

**5. Meninė kompetencija** – įsivaizduoti, pajusti, kurti, grožėtis. Dailės raiška plokštumoje ir erdvėje. Dailės raiška spalvinėmis, grafinėmis, edvinėmis priemonėmis. Dailėtyra. Dainavimas. Muzikavimas. Muzikos klausymas, apibendrinimas, vertinimas. Vaidyba, Vaidinimo kūryba.

**Metodai.**

- Žaidimas. Ryto ratas. Bendra vaikų veikla. Veikla grupelėmis. Individuali veikla. Stebėjimai. Ekskursijos. Išvykos. Susitikimai su įžymiais žmonėmis. Projektai. Tyrinėjimai. Eksperimentai. Diskusijos, pokalbiai.

- Tyrinėjimas, eksperimentavimas – vienas iš aplinkos pažinimo būdų, kuri skatina vaiką aktyviai veikti, patirti atradimo džiaugsmą, kaupti patirtį.

- Diskusija, pokalbis – padedantis aptarti reiškinius, išsakyti mintis, idėjas, išklausyti kito nuomonę, aiškintis ir spręsti problemas.

- Projektai – užtikrinantys ugdymo proceso visapusiškumą.

- Pažintinės išvykos, ekskursijos (ir pasirengimas joms), praturtinančios vaiko patirtį, praplečiančios jo akiratį.

- Žaidybinis metodas, kuris skatina vaikų teigiamas emocijas, padeda formuotis socialiniams įgūdžiams, natūraliu būdu sukoncentruoti dėmesį ugdomąją veiklą.

- Vaizdinis metodas, nukreiptas į vaizdinių formavimą apie vaikus supančio pasaulio objektus ir reiškinius.

- Praktinis metodas, kurio pagalba vaikams padedama per veiklą pažinti ir suprasti juos supančią aplinką.

- Žodinis metodas suteikia galimybę perteikti ir gauti informaciją (pokalbis, pasakojimas, aiškinimas, pasakų sekimas ir t.t.).

- Kūrybinis metodas, sudarantis sąlygas vaikams kelti ir įgyvendinti savo idėjas, ieškoti problemų sprendimų būdų, tyrinėti, analizuoti.

- Projektinis metodas, suteikiantis galimybę aktyviai veikti, priimti sprendimus, spręsti iškilusias problemas (projektai numatomi, keičiami, atsižvelgiant į vaikų amžių, poreikius ir tėvų lūkesčius).

 **Priemonės.**

 Ugdomoji aplinka, erdvės, grupės patalpa, biblioteka, žaidimų kampeliai grupėje, žaislai ir žaidimai, dailės raiškos priemonės, vaizdinės ugdymo priemonės, muzikavimo priemonės, judesiui ir šokiui, statybinė medžiaga, sportinis inventorius, informacinės priemonės, vaizdinės priemonės, vaikų literatūra, pažintinė literatūra.

**Ugdymo turinys.**

**Pagrindinė ugdymo(si) organizavimo forma yra įvairi vaikų veikla.** Tai individuali vieno vaiko veikla, mažos grupės vaikų veikla ir visos grupės auklėtojos organizuota veikla.

**Vaikų ugdymosi pasiekimai** – tai ugdymosi procese įgyti vaikų gebėjimai, žinios ir supratimas, nuostatos, apie kuriuos sprendžiame iš vaikų veiklos ir jos rezultatų.

**Vaiko ugdymosi pasiekimų sritis** – tai vaiko ugdymuisi svarbi sritis, kurioje išskirta vertybinė nuostata ir esminis gebėjimas.

**Vertybinė nuostata** – tai ugdymo ir ugdymosi procese įgytas nusiteikimas, polinkis, požiūris, išreiškiantis vaiko santykį su savimi, su kitais ir su aplinka.

**Esminis gebėjimas** – tai nuo gimimo iki šešerių metų kiekvienoje iš ugdymosi pasiekimų sričių įgytas svarbiausias vaiko gebėjimas ką nors daryti, veikti, elgtis, kurti.

**SOCIALINĖ KOMPETENCIJA:** emocijų suvokimas ir raiška; savireguliacija ir savikontrolė; savivoka ir savigarba; santykiai su suaugusiaisiais; santykiai su bendraamžiais; iniciatyvumas ir atkaklumas; problemų sprendimas.

|  |  |  |  |
| --- | --- | --- | --- |
| SRITYS | VERTYBINĖ NUOSTATA.ESMINIS GEBĖJIMAS. | JAUNESNIOJO AMŽIAUS VAIKO PASIEKIMAI ( 3 – 4 metų) | VYRESNIOJO AMŽIAUS VAIKO PASIEKIMAI ( 5 – 6 metų) |
| **Emocijų suvokimas ir raiška** | Domisi savo ir kitų emocijomis bei jausmais.Atpažįsta bei įvardina savo ir kitų emocijas ar jausmus, jų priežastis, įprastose situacijose emocijas ir jausmus išreiškia tinkamais, kitiems priimtinais būdais, žodžiais ir elgesiu atliepia kito jausmus. | ∙ Pradeda atpažinti, ką jaučia, turi savus emocijų raiškos būdus. Pradeda vartoti emocijų raiškos žodelius ir emocijų pavadinimus.∙ Pastebi kitų žmonių emocijų išraišką, atpažįsta aiškiausiai reiškiamas emocijas ir į jas skirtingai reaguoja ( pasitraukia šalin, jei kitas piktas; glosto, jei kitas nuliūdęs).∙ Pradeda suprasti, kad skirtingose situacijose jaučia skirtingas emocijas, kad jas išreiškia mimika, balsu, veiksmais, poza. Pavadina pagrindines emocijas.∙ Atpažįsta kitų emocijas pagal veido išraišką, elgesį, veiksmus. Geriau supranta kitų emocijas ir jausmus, dažnai tinkamai į juos reaguoja. ∙ Pradeda suprasti, kad jo ir kitų emocijos gali skirtis. | **∙** Atpažįsta bei pavadina savo jausmus ir įvardija situacijas, kuriose jie kilo.∙ Vis geriau supranta ne tik kitų jausmus, bet ir situacijas, kuriose jie kyla.∙ Pradeda kalbėtis apie jausmus su kitais – pasako ar paklausia, kodėl pyksta, kodėl verkia.∙ Apibūdina savo jausmus, pakomentuoja juos sukėlusias situacijas bei priežastis. ∙ Beveik neklysdamas iš veido mimikos, balso, kūno pozos nustato, kaip jaučiasi kitas, pastebi nuskriaustą, nusiminusį ir dažniausiai geranoriškai stengiasi jam padėti.∙ Pradeda kalbėtis apie tai, kas gali padėti pasijusti geriau, jei esi nusiminęs, piktas. |
| **Savireguliacija ir savikontrolė** | Nusiteikęs valdyti emocijų raišką ir elgesį.Laikosi susitarimų, elgiasi mandagiai, taikiai, bendraudamas su kitais bando kontroliuoti savo žodžius ir veiksmus, įsiaudrinęs geba nusiraminti. | ∙Yra ramus ir rodo pasitenkinimą kasdiene tvarka bei ritualais. Jeigu kas nepatinka, nueina šalin, atsisako bendros veiklos.∙ Geriau valdo savo emocijų raišką ir veiksmus, reaguodamas į juo besirūpinančio suaugusiojo veido išraišką, balso intonaciją, žodžius. Žaisdamas kalba su savimi, nes kalba padeda sutelkti dėmesį, kontroliuoja savo elgesį. Išbando įvairius konfliktų sprendimo ar savo interesų gynimo būdus.∙ Bando laikytis suaugusiojo prašymų ir susitarimų.∙ Nusiramina kalbėdamas apie tai, kas jį įskaudino, ir girdėdamas suaugusiojo komentarus.∙ Pradeda valdyti savo emocijų raiškos intensyvumą priklausomai nuo situacijos. Paklaustas ramioje situacijoje pasako galimas savo ar kito asmens netinkamo elgesio pasekmes.∙ Nuolat primenant ir sekdamas suaugusiojo bei kitų vaikų pavyzdžiu laikosi grupėje numatytos tvarkos, susitarimų ir taisyklių. Žaisdamas stengiasi laikytis žaidimo taisyklių. | **∙** Nusiramina, atsipalaiduoja, klausydamasis ramios muzikos, pabuvęs vienas, kalbėdamasis su kitais. ∙ Vis dažniau jausmus išreiškia mimika ir žodžiais, o ne veiksmais. Ramioje situacijoje sugalvoja kelis konflikto sprendimo būdus, numato jų taikymo pasekmes. ∙ Retkarčiais primenamas laikosi grupėje numatytos tvarkos, susitarimų ir taisyklių. Pats primena kitiems tinkamo elgesio taisykles ir bando jų laikytis be suaugusiųjų priežiūros.∙ Pats taiko įvairesnius nusiraminimo, atsipalaidavimo būdus.∙ Bando susilaikyti nuo netinkamo elgesio jį provokuojančiose situacijose, ieško taikių išeičių, kad neskaudintų kitų. Stengiasi suvaldyti savo pyktį, įniršį.∙ Supranta susitarimų, taisyklių prasmę bei naudingumą ir dažniausiai savarankiškai jų laikosi. Lengvai priima dienos ritmo pasikeitimus. |
| **Savivoka ir savigarba**  | Save vertina teigiamai.Supranta savo asmens tapatumą, pasako, kas yra berniukas ar mergaitė, priskiria save savo šeimai, grupei, bendruomenei, pasitiki savimi ir savo gebėjimais, palankiai kalba apie save, tikisi, kad kitiems jis patinka, supranta ir gina savo teises būti ir žaisti kartu su kitais. | ∙ Kalba pirmuoju asmeniu: „aš noriu“, „ mano“. Savo „aš“ sieja su savo veikla ir daiktų turėjimu – pasako, ką daro, ką turi. Pasako, kas jis yra – berniukas ar mergaitė, atskiria berniukus nuo mergaičių, pavadina 5 - 6 kūno dalis.∙ Didžiuojasi tuo, ką turi ir ką gali daryti, tikisi, kad juo besirūpinantys suaugusieji ir kiti vaikai jį mėgsta ir priima.∙ Supranta, kad turi nuo kitų atskirą savo norų, ketinimų, jausmų pasaulį. Pasako, kaip jaučiasi, ko nori jis pats ir kaip jaučiasi, ko nori kitas asmuo. Supranta, kad suaugęs žmogus negalėjo matyti to, ką jis matė, ką darė arba kas atsitiko, jeigu nebuvo kartu.∙ Mano, kad yra geras, todėl kiti jį mėgsta, palankiai vertina. | **∙** Supranta, kad jis buvo, yra ir visada bus tas pats asmuo: atpažįsta save kūdikystės nuotraukose, apibūdina savo išvaizdą, teisingai pasako, kad suaugęs bus vyras (moteris), tėvelis ( mamytė).∙ Jaučiasi esąs šeimos, vaikų grupės narys, kalba apie šeimą, draugus. ∙ Savęs vertinimas nepastovus, priklauso nuo tuo metu išsakyto suaugusiojo vertinimo, siekia kitų dėmesio, palankių vertinimų.∙ Vis geriau suvokia savo norus, jausmus, savybes, gebėjimus, šeimą, bendruomenę, Tėvynę. Ima suvokti save, kaip galintį daryti įtaką kitam ir atsakingai pasirinkti. Juokiasi iš savo klaidų ar mažų nelaimių, jeigu jos nesukėlė rimtų pasekmių.∙ Save apibūdina, nusakydamas fizines ir elgesio savybes, priklausymą šeimai, grupei, gali pasakyti savo tautybę.∙ Save ir savo gebėjimus vertina teigiamai. Stebi ir atpažįsta kitų palankumo ir nepalankumo jam ženklus.  |
| **Santykiai su suaugusiaisiais** | Nusiteikęs geranoriškai bendrauti ir bendradarbiauti su suaugusiaisiais.Pasitiki pedagogais, juos gerbia, ramiai jaučiasi su jais kasdienėje ir neįprastoje aplinkoje, iš jų mokosi, drąsiai reiškia jiems savo nuomonę, tariasi, derasi; žino, kaip reikia elgtis su nepažįstamais suaugusiaisiais. | ∙ Lengviau nei antraisiais metais atsiskiria nuo tėvų.∙ Drąsiai veikia, rizikuoja, išbando ką nors nauja, kai šalia yra juo besirūpinantis suaugusysis. Mėgdžioja, tačiau žaidime savaip pertvarko suaugusiųjų veiksmus, žodžius, intonacijas. Nori veikti savarankiškai ir tikisi suaugusiojo palaikymo, pagyrimo. Ne visada priima suaugusiojo pagalbą, kartais užsispiria.∙ Ramiai stebi nepažįstamus žmones, kai auklėtojas yra šalia jo arba matomas netoliese.Lengvai atsiskiria nuo tėvų ar globėjų. Grupėje jaučiasi saugus, rodo pasitikėjimą auklėtojais, supranta jų jausmus, bendradarbiauja su jais: guodžiasi, kalbasi, klausia, tariasi. Paklaustas suaugusiajam pasako savo nuomonę. Dažniausiai stengiasi laikytis suaugusiųjų nustatytos tvarkos, priima jų pagalbą, pasiūlymus bei vykdo individualiai pasakytus prašymus. Mėgsta ką nors daryti su suaugusiuoju.∙ Kalbasi, ką nors veikia su nepažįstamais žmonėmis, kai auklėtojas yra šalia jo arba matomas netoliese. | ∙ Rodo, prašo, siūlo, aiškina, nurodinėja, įtraukdamas suaugusįjį į savo žaidimus, bendrą veiklą, pokalbius apie savijautą ir elgesį. Priima su veikla susijusius suaugusiojo pasiūlymus. Tikrina suaugusiojo išsakytas leistino elgesio ribas – atsiklausia, derasi, pasako, kaip pasielgė kitas, ir laukia komentarų. Dažniausiai laikosi sutartų taisyklių, suaugusiojo prašymų, pasiūlymų, tačiau stipriai supykęs, išsigandęs, susijaudinęs gali priešintis suaugusiajam. ∙ Drąsiai bendrauja su mažiau pažįstamais ar nepažįstamais žmonėmis grupėje, salėje, įstaigos kieme.Nusiteikęs geranoriškai, pagarbiai, mandagiai bendrauti su suaugusiaisiais. Tariasi, diskutuoja su jais dėl dienotvarkės ir elgesio taisyklių, teikia pasiūlymus, stengiasi laikytis susitarimų, nors kartais su suaugusiuoju bendrauja priešiškai. Kasdienėse situacijose bando tinkamu būdu išsakyti priešingą nei suaugusiojo nuomonę.∙ Paprašytas paaiškina, kodėl negalima bendrauti su nepažįstamais žmonėmis, kai šalia nėra juo besirūpinančio suaugusiojo. Žino, į ką galima kreiptis pagalbos pasimetus, nutikus nelaimei. |
| **Santykiai su bendraamžiais** | Nusiteikęs geranoriškai bendrauti ir bendradarbiauti su bendraamžiais.Supranta, kas yra gerai, kas blogai, draugauja bent su vienu vaiku, palankiai bendrauja su visais, suaugusiojo padedamas supranta savo žodžių ir veiksmų pasekmes sau ir kitiems. | ∙ Ieško bendraamžių draugijos. Žaidžia greta. Trumpai pažaidžia su kitu vaiku, trumpai įsitraukia į kito vaiko žaidimą.∙ Bendrauja mimika, judesiais, veiksmais, dažniau kalbasi su kitu vaiku, pakaitomis atlieka veiksmus su tuo pačiu žaislu. Audringai reiškia teises į savo daiktus, žaislus, nori kito vaiko jam patinkančio žaislo.∙ Gali simpatizuoti kuriam nors vaikui.∙ Kartu su bendraamžiais žaidžia bendrus žaidimus.∙ Žaisdamas mėgdžioja kitus vaikus, supranta jų norus, stengiasi suprasti kita kalba kalbančio vaiko sumanymus. Tariasi dėl vaidmenų, siužeto, žaislų. Padedamas suaugusiojo, palaukia savo eilės, dalijasi žaislais, priima kompromisinį pasiūlymą.∙ Gali turėti vieną ar kelis nenuolatinius žaidimų partnerius. Su jais lengvai susipyksta ir susitaiko. | **∙** Sėkmingai įsitraukia į vaikų grupę ir nuolat kartu žaidžia.∙ Geranoriškai veikia kartu su kitais, siūlydamas savo sumanymą ar priimdamas kitų sumanymą, fantazuodamas. Tikslingai atsineša žaislą iš namų bendram žaidimui su žaidimo draugu. Paprašius kitam vaikui, duoda pažaisti savo žaislu arba žaidžia juo paeiliui. Noriai žaidžia su vaikais iš kitos kultūrinės ar socialinės aplinkos, natūraliai priima vaikų skirtumus. Gali padėti kitam vaikui. Pats randa nesutarimo, konflikto sprendimo būdą arba prašo suaugusiojo pagalbos.∙ Gali turėti draugą arba kelis kurį laiką nesikeičiančius žaidimų partnerius.∙ Rodo iniciatyvą bendrauti ir bendradarbiauti su kitais vaikais, palaikyti su jais gerus santykius, domisi skirtumais tarp vaikų ir juos toleruoja.∙ Taikiai diskutuoja, tariasi, derasi su kitais vaikais dėl žaidimų sumanymų ir veiklos. Dalijasi žaislais ir kovoja už kitų teisę žaisti paeiliui. Siekdamas rasti kompromisą, įsitraukia į derybų procesą. Supranta, kad grupė vaikų, norėdama veikti sutartinai, turi susitarti dėl visiems priimtino elgesio. Supranta, koks elgesys yra geras ar blogas ir kodėl. Suvokia savo veiksmų pasekmes sau ir kitiems.∙ Turi draugą arba kelis nuolatinius žaidimų partnerius. Palaiko ilgalaikę draugystę mažiausiai su vienu vaiku. |
| **Iniciatyvumas ir atkaklumas** | Didžiuojasi savimi ir didėjančiais savo gebėjimais.Savo iniciatyva pagal pomėgius pasirenką veiklą, ilgam įsitraukia ir ją plėtoja, geba pratęsti veikląpo tam tikro laiko tarpo, kreipiasi į suaugusįjį pagalbos, kai pats nepajėgia susidoroti su kilusiais sunkumais. |  **∙** Nuolat energingai žaidžia, ką nors veikia, laisvai juda erdvėje, pats keičia veiklą, pasirenka vieną iš kelių daiktų, sugalvoja būdus, kaip pasiekti neprieinamą norimą daiktą.∙ Mėgsta išbandyti suaugusiojo pasiūlytus naujus žaislus, žaidimus, neįprastą veiklą.∙ Ekspresyviai reiškia savo norus, sako „ ne“.∙ Dažniausiai pats pasirenka ir kurį laiką kryptingai plėtoja veiklą vienas ir su draugais.∙ Kviečiant, sudominant įsitraukia į suaugusiojo pasiūlytą veiklą jam, vaikų grupelei ar visai vaikų grupei.∙ Susidūręs su kliūtimi arba nesėkme, bando ką nors daryti kitaip arba laukia suaugusiojo pagalbos. Siekia savarankiškumo, bet vis dar laukia suaugusiųjų paskatinimo, padrąsinimo. | ∙ Pasirenka ir ilgesnį laiką kryptingai plėtoja veiklą vienas ir su draugais. ∙ Lengviau pereina nuo paties pasirinktos prie suaugusiojo jam, vaikų grupelei ar visai vaikų grupei pasiūlytos veiklos. Suaugusiojo pasiūlytą veiklą atlieka susitelkęs, išradingai, savaip, savarankiškai.∙ Ilgesnį laiką pats bando įveikti kliūtis savo veikloje, nepavykus kreipiasi pagalbos į suaugusįjį.∙ Turiningai plėtoja paties pasirinktą veiklą, ją tęsia kitą dieną, kelias dienas.∙ Susidomėjęs ilgesniam laikui įsitraukia į suaugusiojo jam, vaikų grupelei ar visai vaikų grupei pasiūlytą veiklą, siūlo vaikams ir suaugusiajam įsitraukti į jo paties sugalvotą veiklą.∙ Savarankiškai bando įveikti kliūtis savo veikloje, nepasisekus bando įtraukti bendraamžius ir tik po to kreipiasi į suaugusįjį.  |
| **Problemų sprendimas** | Nusiteikęs ieškoti išeičių kasdieniams iššūkiams bei sunkumams įveikti.Atpažįsta ką nors veikiant kilusius iššūkius bei sunkumus, dažniausiai supranta, kodėl jie kilo, suvokia savo ir kitų ketinimus, ieško tinkamų sprendimų ką nors išbandydamas, tyrinėdamas, aiškindamasis, bendradarbiaudamas, pradeda numatyti priimtų sprendimų pasekmes. | ∙ Drąsiai imasi sudėtingos veiklos, atkakliai, keisdamas veikimo būdus, bando ją atlikti pats, stebi savo veiksmų pasekmes.∙ Nepavykus įveikti sudėtingos veiklos ar kliūties, prašo pagalbos arba meta veiklą.∙ Supranta, kad susidūrė su sudėtinga veikla, kliūtimi, problema.∙ Nori ją įveikti, išbando paties taikytus, stebėtus ar naujai sugalvotus veikimo būdus.∙ Stebi savo veiksmų pasekmes, supranta, kada pavyko įveikti sunkumus. Nepasisekus prašo suaugusiojo pagalbos. | **∙** Retsykiais pats ieško sunkumų, kliūčių, aktyviai bando įveikti sutiktus sunkumus.∙ Ieško tinkamų sprendimų, tariasi su kitais, mokosi iš nepavykusių veiksmų, poelgių.∙ Nepasisekus samprotauja, ką galima daryti toliau, kitaip arba prašo suaugusiojo pagalbos.∙ Atpažįsta, su kokiu sunkumu ar problema susidūrė.∙ Ieško tinkamų sprendimų, pradeda numatyti priimtų sprendimų pasekmes, tariasi su kitais ir atsižvelgia į jų nuomonę, siūlo ir priima pagalbą, mokosi iš savo ir kitų klaidų.∙ Nepasisekus bando kelis kartus, ieškodamas vis kitos išeities arba prašo kito vaiko ar suaugusiojo pagalbos. |

**SVEIKATOS SAUGOJIMO KOMPETENCIJA:** kasdienio gyvenimo įgūdžiai, fizinis aktyvumas.

|  |  |  |  |
| --- | --- | --- | --- |
| SRITYS | VERTYBINĖ NUOSTATA.ESMINIS GEBĖJIMAS. | JAUNESNIOJO AMŽIAUS VAIKO PASIEKIMAI ( 3 – 4 metų) | VYRESNIOJO AMŽIAUS VAIKO PASIEKIMAI ( 5 – 6 metų) |
| **Kasdieniai gyvenimo įgūdžiai** | Noriai ugdosi sveikam kasdieniam gyvenimui reikalingus įgūdžius.Tvarkingai valgo, savarankiškai atlieka savitvarkos veiksmus: apsirengia ir nusirengia, naudojasi tualetu, prausiasi, šukuojasi. Saugo savo sveikatą ir saugiai elgiasi aplinkoje. | ∙ Savarankiškai valgo ir geria. Pradeda naudoti stalo įrankius. Pasako, ko nori ir ko nenori valgyti.∙ Pats eina į tualetą, suaugusiojo padedamas susitvarko. Suaugusiojo padedamas nusirengia ir apsirengia, bando praustis, nusišluostyti veidą, rankas. Padeda į vietą vieną kitą daiktą.∙ Valgo gana tvarkingai. Primenamas po valgio skalauja burną. Pasako, kodėl reikia plauti vaisius, uogas, daržoves. Padeda suaugusiajam serviruoti ir po valgio sutvarkyti stalą.∙ Dažniausiai savarankiškai naudojasi tualetu ir susitvarko juo pasinaudojęs. Šiek tiek padedamas plaunasi rankas, prausiasi, nusišluosto rankas ir veidą. Priminus čiaudėdamas ar kosėdamas prisidengia burną ir nosį. Gali sutvarkyti dalį žaislų, su kuriais žaidė.∙ Pasako, kad negalima imti degtukų, vaistų, aštrių ir kitų pavojingų daiktų. | ∙ Valgo tvarkingai, dažniausiai taisyklingai naudojasi stalo įrankiais. Domisi, koks maistas sveikas ir visavertis. Serviruoja ir tvarko stalą, vadovaujamas suaugusiojo.∙ Savarankiškai apsirengia ir nusirengia, apsiauna ir nusiauna batus. Priminus plaunasi rankas, prausiasi, nusišluosto rankas ir veidą. Priminus tvarkosi žaislus ir veiklos vietą.∙ Žaisdamas, ką nors veikdamas stengiasi saugoti save ir kitus.∙ Priminus stengiasi sėdėti, stovėti, vaikščioti taisyklingai.  ∙ Valgo tvarkingai. Pasako, jog maistas reikalingas, kad augtume, būtume sveiki. Įvardija vieną kitą maisto produktą, kurį valgyti sveika, vieną kitą – kurio vartojimą reikėtų riboti. Savarankiškai serviruoja ir tvarko stalą.∙ Savarankiškai apsirengia ir nusirengia, apsiauna ir nusiauna batus. Suaugusiųjų padedamas pasirenka drabužius ir avalynę pagal orus. Priminus, ar savarankiškai plaunasi rankas, prausiasi, nusišluosto rankas, veidą. Dažniausiai savarankiškai tvarkosi žaislus ir veiklos vietą.∙ Savarankiškai ar priminus laikosi sutartų saugaus elgesio taisyklių. Stebint suaugusiajam saugiai naudojasi veiklai skirtais aštriais įrankiais. Žino, kaip saugiai elgtis gatvėje, kur kreiptis iškilus pavojui, pasiklydus.∙ Priminus stengiasi vaikščioti, stovėti, sėdėti taisyklingai. |
| **Fizinis aktyvumas** | Noriai, džiaugsmingai juda, mėgsta judrią veiklą ir žaidimus.Eina, bėga, šliaužia, ropoja, lipa, šokinėja koordinuotai, išlaikydamas pusiausvyrą, spontaniškai ir tikslingai atlieka veiksmus, kuriems būtina akių – rankos koordinacija bei išlavėjusi smulkioji motorika. | ∙ Pastovi ant vienos kojos 3-4 sekundes. Tikslingai skirtingu ritmu eina ten, kur nori, vaikščiodamas apeina arba peržengia kliūtis, eina plačia (25-30 cm) linija. Bėga keisdamas kryptį, greitį. Lipa ir nulipa laiptais pakaitiniu žingsniu laikydamasis suaugusiojo rankos ar turėklų. Atsispirdamas abiem kojomis pašoka nuo žemės, nušoka nuo laiptelio, peršoka liniją, spiria kamuolį.∙ Geriau derina akies – rankos, abiejų rankų, rankų ir kojų judesius, tiksliau konstruoja, veria ant virvutės sagas, ridena, mėto, gaudo kamuolį, įkerpa popieriaus kraštą.∙ Stovėdamas pasistiebia, atsistoja ant kulnų, stovėdamas ir sėdėdamas atlieka įvairius judesius kojomis bei rankomis. Eina ant pirštų galų, eina siaura (5 cm) linija, gimnastikos suoleliu, lipa laiptais aukštyn ir žemyn nesilaikydamas už turėklų, šokinėja abiem ir ant vienos kojos, nušoka nuo paaukštinimo. Mina ir vairuoja triratuką. ∙ Pieštuką laiko tarp nykščio ir kitų pirštų, tiksliau atlieka judesius plaštaka ir pirštais bei ranka. Ištiestomis rankomis pagauna didelį kamuolį. Judesius tiksliau atlieka kaire arba dešine ranka, koja.  | ∙ Eina pristatydamas pėdą prie pėdos, pakaitiniu ir pristatomuoju žingsniu, aukštai keldamas kelius, atlikdamas judesius rankomis, judėdamas vingiais. Greitas, vikrus, bėgioja vingiais, greitėdamas ir lėtėdamas, išsisukinėdamas, bėga ant pirštų galų. Šokinėja abiem kojomis vietoje ir judėdamas pirmyn, ant vienos kojos, šokinėja per virvutę, peršoka žemas kliūtis, pašoka siekdamas daikto.Laipioja lauko įrengimais. Spiria kamuolį iš įvairių padėčių, į taikinį.∙ Pieštuką ir žirkles laiko beveik taisyklingai. Tiksliai atlieka sudėtingesnius judesius pirštais ir ranka. Meta kamuolį iš įvairių padėčių, į taikinį, tiksliau gaudo, mušinėja. Įsisupa ir supasi sūpynėmis.∙ Eina ratu, poroje, prasilenkdamas, gyvatėle, atbulomis, šonu. Ištvermingas, bėga ilgesnius atstumus. Bėga pristatomu ar pakaitiniu žingsniu, aukštai keldamas kelius, bėga suoleliu, įkalnėn, nuokalnėn. Šokinėja ant vienos kojos judėdamas pirmyn, šoka į tolį, aukštį. Važiuoja dviračiu.∙ Rankos ir pirštų judesius atlieka vikriau, greičiau, tiksliau, kruopščiau. Tiksliau valdo pieštuką bei žirkles ką nors piešdamas, kirpdamas. Su kamuoliu atlieka sporto žaidimų elementus, žaidžia komandomis, derindami veiksmus. |

**PAŽINIMO KOMPETENCIJA**: aplinkos pažinimas, skaičiavimas ir matavimas, tyrinėjimas, mokėjimas mokytis.

|  |  |  |  |
| --- | --- | --- | --- |
| SRITYS | VERTYBINĖ NUOSTATA.ESMINIS GEBĖJIMAS. | JAUNESNIOJO AMŽIAUS VAIKO PASIEKIMAI ( 3 – 4 metų) | VYRESNIOJO AMŽIAUS VAIKO PASIEKIMAI ( 5 – 6 metų) |
| **Aplinkos pažinimas** | Nori pažinti bei suprasti save ir aplinkinį pasaulį, džiaugiasi sužinojęs ką nors nauja.Įvardija ir bando paaiškinti socialinius bei gamtos reiškinius, apibūdinti save, savo gyvenamąją vietą, šeimą, kaimynus, gyvosios ir negyvosios gamtos objektus, domisi technika ir noriai mokosi ja naudotis. | ∙ Atpažįsta ir pavadina vis daugiau artimiausioje aplinkoje esančių augalų, gyvūnų, daiktų, domisi jais.∙ Skiria atskirus gamtos reiškinius.∙ Orientuojasi savo grupės, mokyklos, namų aplinkoje.∙ Pasako savo ir savo šeimos narių vardus.∙ Dalyvauja prižiūrint augalus ar gyvūnus.∙ Pažįsta gyvenamosios vietovės objektus.∙ Pasako miesto, gatvės, kurioje gyvena, pavadinimus, savo vardą ir pavardę.∙ Pastebi pasikeitimus savo aplinkoje.∙ Pastebi ir nusako aiškiausiai pastebimus gyvūnus ir augalų požymius.∙ Atpažįsta gamtoje ar paveiksluose dažniausiai sutinkamus gyvūnus, medžius, gėles, daržoves, grybus, pasako jų pavadinimus.∙ Pasako metų laikų pavadinimus ir būdingus jiems požymius, skiria daugiau gamtos reiškinių. | ∙ Pasako apie savo šeimą, jos buitį, tradicijas.∙ Moka papasakoti apie savo gimtąjį miestą ar gyvenvietę. Pasako savo gatvės pavadinimą. Įvardija kelis žinomus gimtojo miesto objektus.∙ Gali savarankiškai nueiti į darželio salę, biblioteką, valgyklą.∙ Atranda buities prietaisų, skaitmeninių technologijų panaudojimo galimybes, noriai mokosi jais naudotis.∙ Atpažįsta ir įvardija ne tik naminius, bet ir kai kuriuos laukinius gyvūnus. Samprotauja apie naminių ir laukinių gyvūnų gyvenimo skirtumus.∙ Skiria daržoves, vaisius, uogas, nusako, kaip juos naudoti maistui.∙ Domisi dangaus kūnais, gamtos reiškiniais, kurių negali pamatyti.∙ Pasako tėvų profesijas, įvardija savo giminaičius, žino savo namų adresą.∙ Pasako savo šalies ir sostinės pavadinimą.∙ Skiria ir pavadina suaugusiųjų profesijas, darbus ir buitį palengvinančią techniką. Samprotauja apie tai, kad gamindami daiktus žmonės įdeda daug darbo, kokių savybių žmogui reikia darbe, kokios yra profesijos.∙ Domisi, kokie daiktai buvo naudojami seniau, kaip jie pasikeitė.Pastebi aiškiai matomus skirtumus ir panašumus tarp gyvūnų ir tarp augalų.∙ Moka prižiūrėti kambarinius augalus, daržoves, stebi jų augimą.∙ Papasakoja apie naminių gyvūnų naudą žmonėms ir augalų naudojimą maistui.∙ Pradeda suprasti Žemės, Saulės, Mėnulio ir kitų dangaus kūnų ryšius. ∙ Rodo pagarbą gyvajai ir negyvajai aplinkai ir besiformuojančią atsakomybę už jos išsaugojimą.∙ Mokosi rūšiuoti atliekas. |
| **Skaičiavimas ir matavimas** | Nusiteikęs pažinti pasaulį skaičiuodamas ir matuodamas.Geba skaičiuoti daiktus, palyginti daiktų grupes pagal kiekį, naudoti skaitmenis, apibūdinti daikto vietą eilėje, sudaryti sekas.Geba grupuoti daiktus pagal spalvą, formą, dydį. Jaučia dydžių skirtumus, daikto vietą ir padėtį erdvėje. Supranta ir vartoja žodžius, kuriais apibūdinamas atstumas, laikas. Pradeda suvokti laiko tėkmę ir trukmę. | **Skaičiavimas.**∙ Skiria žodžius: mažai (vienas, du) ir daug. Paprašytas duoda kitiems po vieną žaislą, daiktą.∙ Geba išrikiuoti daiktus į vieną eilę. **Matavimas**∙ Tapatina daiktus pagal formą, dydį. Suranda tokios pat spalvos daiktus.∙ Supranta, kad bokštas, kurio viršuje bus didesnės, o apačioje mažesnės kaladėlės, nebus tvirtas. Supranta ir pradeda vartoti daiktams lyginti skirtus žodžius: didelis – mažas, ilgas – trumpas, sunkus – lengvas, storas – plonas, toks pat – ne toks, kitoks, vienodi – skirtingi ir pan.**Skaičiavimas**∙ Pradeda skaičiuoti daiktus, palygina dvi daiktų grupes pagal daiktų kiekį grupėje. Padalina daiktus į grupes po lygiai (po du, tris). Supranta, kad prie daiktų pridedant po vieną jų skaičius grupėje didėja, o paimant po vieną – mažėja.Pradeda vartoti kelintinius skaitvardžius.**Matavimas**∙ Atpažįsta ir atrenka apskritos, keturkampės, kvadratinės formos daiktus, vienodo dydžio ar spalvos daiktus. Statydamas, konstruodamas, komponuodamas, grupuodamas pradeda atsižvelgti į daikto formą, dydį, spalvą.∙ Labai skirtingus ir vienodus daiktus palygina pagal ilgį, storį, aukštį, masę ir pan.Dydžių skirtumams apibūdinti pradeda vartoti žodžius: didesnis – mažesnis, ilgesnis – trumpesnis, storesnis – plonesnis.∙ Pradeda skirti dešinę ir kairę savo kūno pusę, kūno priekį, nugarą.∙ Paros dalis sieja su savo gyvenimo ritmu. Žino metų laikus ir būdingus jiems požymius.  | **Skaičiavimas**Supranta, kad daiktų skaičius nepriklauso nuo daiktų formos, dydžio ir kitų savybių bei jų padėties erdvėje. Skaičiuoja bent iki 5. ∙ Pastebi, kaip sudaryta daiktų seka, geba pratęsti ją 1 – 2 daiktais. Skiria kelintinius skaitvardžius.**Matavimas**  ∙Skiria trikampę, stačiakampę formas. Randa mažai besiskiriančius daiktus.∙ Palygindamas daiktų dydžius, naudojasi sąlyginiu matu.∙ Supranta, kad knygos skaitomos iš kairės į dešinę ir iš viršaus į apačią. Juda nurodyta kryptimi. Skiria ir žodžiais išreiškia erdvinius daikto santykius su savimi: priešais mane, už manęs, šalia manęs, mano kairėje ir pan.∙ Pradeda suvokti praeitį, ateitį, dabartį. Skiria sąvokas šiandien, vakar, rytoj.**Skaičiavimas**∙ Susieja daiktų kiekį su atitinkamu daiktų skaičių žyminčiu simboliu. Skaičiuoja bent iki 10. Palygina mažai daiktų turinčias grupes pagal kiekį. Supranta ir vartoja žodžius: daugiau vienu, dviem, po lygiai, pusiau, į dvi dalis, į keturias dalis.∙Atpažįsta, atkuria, pratęsia, skirtingų garsų, dydžių, formų, spalvų sekas su 2-3 pasikartojančiais elementais. **Matavimas** Skiria plokštumos ir erdvės figūras: skritulį ir rutulį, kvadratą ir kubą. Klasifikuoja daiktus pagal dydį, formą arba spalvą.∙ Matuodamas atstumą, ilgį, tūrį, masę, naudojasi vienu ar keliais sąlyginiais matais. ∙ Apibūdina daiktų vietą ir padėtį kitų daiktų ar vienas kito atžvilgiu: į kairę, į dešinę, aukščiau, žemiau ir t. t.∙ Žino, jog gamtoje esama įvairios trukmės pasikartojančių ciklų ( kartojasi savaitės dienos, metų laikai ir pan.) |
| **Tyrinėjimas** | Smalsus, domisi viskuo, kas vyksta aplinkui, noriai stebi, bando, samprotauja.Aktyviai tyrinėja save, socialinę, kultūrinę ir gamtinę aplinką, įvaldo tyrinėjimo būdus (stebėjimą, bandymą, klausinėjimą), mąsto ir samprotauja apie tai, ką pastebėjo, atrado, pajuto, patyrė. | ∙ Atsargiai elgiasi su nepažįstamais daiktais ir medžiagomis, tačiau rodo susidomėjimą, bando aiškintis, kas tai yra, kaip ir kodėl tai veikia, vyksta.∙ Pats pasirenka žaidimui ar kitai veiklai reikalingus daiktus ir medžiagas, paaiškina, kodėl pasirinko.∙ Žaisdamas tyrinėja, išbando daiktus bei medžiagas. | ∙ Geba suvokti ryšį tarp to, kaip daiktas padarytas ir jo paskirties.∙ Domisi medžiagomis, iš kurių padaryti daiktai, ir jų savybėmis. Suvokia medžiagos, iš kurios padarytas daiktas, pasirinkimo tikslingumą. ∙ Paaiškina, kad su nežinomais daiktais ir medžiagomis reikia elgtis atsargiai, stengiasi taip daryti. ∙ Išskiria akivaizdžius daiktų, medžiagų, gyvūnų, augalų bruožus, savybes, kalbėdami apie tai kartais susieja skirtingus pastebėjimus.∙ Domisi aplinka, mėgsta stebėti, kaip auga augalai, kaip elgiasi gyvūnai, noriai atlieka paprastus bandymus, tyrinėja, iš kokių medžiagų padaryti daiktai, kur jie naudojami.∙ Samprotauja apie tai, ką atrado, sužinojo, kelia tolesnius klausimus, siūlo idėjas, ką dar galima būtų tyrinėti.∙ Domisi, kaip anksčiau gyveno žmonės, kaip žmonės gyvena kitose šalyse.∙ Su suaugusiaisiais ar kitais vaikais aptaria nesudėtingų stebėjimų, bandymų ar konstravimo planus, numato rezultatą, mokosi pavaizduoti juos nesudėtingose lentelėse, diagramose. ∙ Stebėdamas fotografijas aiškinasi, kuo yra panašūs su artimaisiais, kuo skiriasi nuo jų.∙ Lygina daiktus, medžiagas, gyvūnus ir augalus. Atsižvelgdamas į savybes, juos tikslingai grupuoja ir klasifikuoja. |
| **Mokėjimas mokytis** | Noriai mokosi, džiaugiasi tuo, ką išmoko.Mokosi žaisdamas, stebėdamas kitus vaikus ir suaugusiuosius, klausinėdamas, ieškodamas informacijos, išbandydamas, spręsdamas problemas, kurdamas, įvaldo kai kuriuos mokymosi būdus, pradeda suprasti mokymosi procesą. | ∙ Veikia spontaniškai ir tikėdamasis tam tikro rezultato.∙ Klausia, kaip kas nors vyksta, kaip veikia, atidžiai stebi, bando. Modeliuoja veiksmus ir siužetinio žaidimo epizodus.∙ Džiaugiasi tuo, ko išmoko.∙ Pasako, parodo, ką nori išmokti.∙ Mėgsta kūrybiškai žaisti, veikti, siūlo žaidimų ir veiklos idėjas, imasi iniciatyvos joms įgyvendinti, pastebi ir komentuoja padarinius.∙ Pasako, ką veikė ir ką išmoko. | ∙ Norėdamas ką nors išmokti, pasako, ko nežino ar dėl ko abejoja.∙ Drąsiai spėja, bando, klysta ir taiso klaidas, klauso, ką sako kiti, pasitikslina.∙ Aptaria padarytus darbus, planuoja, ką darys toliau, spėlioja, kas atsitiks, jeigu...∙ Kalba apie tai, ką norėtų išmokti, ką darys. Kad išmoktų, numato, ką veiks toliau, kai išmoks. Laiko save tikru mokiniu, atradėju.∙ Drąsiai ieško atsakymų į klausimus, rodo iniciatyvą iškeldamas ir spręsdamas problemas. Išsiaiškina, kokios informacijos reikia, randa reikiamą informaciją įvairiuose šaltiniuose, pvz., enciklopedijose, žinynuose. Siūlo ir jungia idėjas bei strategijas joms įgyvendinti.∙ Pasako, ką jau išmoko, ko dar mokosi, paaiškina, kaip mokėsi, kaip mokysis toliau. |

**KOMUNIKAVIMO KOMPETENCIJA**: sakytinė kalba, rašytinė kalba.

|  |  |  |  |
| --- | --- | --- | --- |
| SRITYS | VERTYBINĖ NUOSTATA.ESMINIS GEBĖJIMAS. | JAUNESNIOJO AMŽIAUS VAIKO PASIEKIMAI ( 3 – 4 metų) | VYRESNIOJO AMŽIAUS VAIKO PASIEKIMAI ( 5 – 6 metų) |
| **Sakytinė kalba** | Nusiteikęs išklausyti kitą ir išreikšti save bei savo patirtį kalba.Klausosi ir supranta kitų kalbėjimą, kalba su suaugusiaisiais ir vaikais, natūraliai, laisvai išreikšdamas savo išgyvenimus, patirtį, mintis, intuityviai junta kalbos grožį. | **Klausymas**∙ Klausosi skaitomų ir pasakojamų kūrinėlių, naujų žodžių.∙ Išklauso , supranta ir reaguoja į kelis vienas paskui kitą sekančius prašymus, siūlymus, patarimus.**Kalbėjimas.**∙ 3-4 žodžių sakiniais kalba ir klausinėja apie save, savo norus, poreikius, išgyvenimus. Pradeda mėgdžioti suaugusiųjų kalbėseną. Sako „ ačiū“, „prašau“.∙ Klausia ir klausinėja apie tai, ką matė, girdėjo, apie aplinkos objektus, jų savybes, įvykius, net jei jų dabar ir nemato. Domisi laidomis, animaciniais filmais vaikams, kalba apie juos. Vienu ar keliais žodžiais atsako į elementarius klausimus.∙ Kalba kelių žodžių sakiniais, žodžius derina pagal giminę, skaičių, linksnį. ∙ Kartu su suaugusiuoju deklamuoja eilėraštukus, užbaigia žinomas pasakas, eilėraščius.**Klausymas**∙ Klausosi aplinkinių pokalbių, sekamų, pasakojamų, skaitomų, deklamuojamų kūrinių literatūrine kalba, tarmiškai.∙ Pradeda išklausyti, suprasti ir reaguoti į tai, ką jam sako, aiškina suaugusysis ar vaikas. Stengiasi suprasti kita kalba kalbančių vaikų norus, pasiūlymus.**Kalbėjimas**∙ Kalba pats sau, kalba kitam, klausinėja, užkalbina, prašo, pašaukia, kartais laikydamasis elementarių kalbinio etiketo normų. Kalba, pasakoja apie tai, ką jaučia ir jautė, veikia ir veikė. Žaidžia garsais ir žodžiais, kuria naujus žodžius.∙ Kalba, pasakoja apie tai, ką mato ir matė, girdi ir girdėjo, ką sužinojo, suprato, vartodamas elementarius terminus, girdėtus naujus žodžius.∙ Kalbėdamas vartoja paprastos konstrukcijos gramatiškai taisyklingus sakinius. Taisyklingai taria daugumą gimtosios kalbos žodžių garsų. Padedant atpažįsta žodyje kelis atskirus garsus.∙ Deklamuoja trumpus eilėraščius, atkartoja trumpas pasakas ar apsakymus, pridėdamas savo žodžių, pasakojimą palydėdamas gestais ir mimika. | **Klausymas**∙ Klausosi įvairaus turinio tekstų apie aplinką, įvairius įvykius, reiškinius, klausosi gyvai, įrašų.∙ Supranta sudėtingesnio turinio tekstus. Supranta, kad į jį kreipiamasi ar kalbama ne gimtąja kalba.**Kalbėjimas**∙ Natūraliai kitiems kalba apie tai, ką žino, veikia, ko nori, tikisi, nesupratus paaiškina, pakartoja. Kalbėdamas žiūri į akis. Kalba, pasakoja apie tai, kas buvo nutikę, įvykę, tai siedamas su žmonėmis, tautos gyvenimu, gamtos reiškiniais. Pasakoja, kalbasi apie matytus animacinius filmus, televizijos laidas, žaistus kompiuterinius žaidimus. Bando susikalbėti su kitakalbiu vaiku, pakartodamas jo kalbos vieną kitą žodį.∙ Laisvai kalba sudėtiniais sakiniais, žodžius į sakinius jungia laikydamasis perprastų kalbos taisyklių. Išgirsta pirmą ir paskutinį garsą jo paties, tėvų, draugų vardažodžiuose, trumpuose žodžiuose. ∙ Seka girdėtas ir savo sukurtas pasakas, kuria įvairias istorijas, eilėraštukus, inscenizuoja. Deklamuoja skaitomų pasakų eiliuotus intarpus.**Klausymas**∙ Klausosi draugų ir savo kalbos įrašų, įvairių stilių tekstų, mįslių, erzinimų, pajuokavimų bendrine kalba ir tarme.∙ Supranta knygelės, pasakojimo, pokalbio turinį, įvykių eigą. Supranta pajuokavimus, dviprasmybes, frazeologizmus, perkeltinę žodžių prasmę. Supranta artimiausioje aplinkoje vartojamus kitos kalbos žodžius.**Kalbėjimas**Kalba natūraliai, atsižvelgdamas į bendravimo situaciją, išsakydamas savo patirtį, norus, svajones, svarstymus, kalba apie problemų sprendimą, vartoja mandagumo bei vaizdingus žodžius. Bando susikalbėti su kitakalbiu vaiku, suaugusiuoju. Klausinėja apie tai, kas išgirsta, matyta, sugalvota, pajausta.∙ Pasakoja, kalba apie aplinką, gamtos reiškinius, techniką, įvardydamas įvairias detales savybes, būsenas. Skiria gimtosios kalbos žodžius nuo išgirstų kitos kalbos žodžių. ∙ Komentuoja meno kūrinius, atpasakoja pasakas, padavimus, apsakymus, matytus ir girdėtus per įvairias skaitmenines laikmenas. Keičia balso stiprumą, kalbėjimo tempą, intonacijas.  |
| **Rašytinė kalba** |  Domisi rašytiniais ženklais, simboliais, skaitomu tekstu.Atpažįsta ir rašinėja raides, žodžius bei kitokius simbolius, pradeda skaitinėti. | **Skaitymas**∙ Varto knygeles, dėmesį skirdamas ne tik paveikslėliams, bet ir tekstui, prašydamas paskaityti. Geba sieti paveikslėlius su juose vaizduojamais konkrečiais daiktais, juos pavadina. Pradeda pažinti aplinkoje esančius simbolius.**Rašymas.**Įvairiomis rašymo priemonėmis kraiglioja vertikalias ir horizontalias linijas.**Skaitymas**∙ Domisi skaitymu. Vaizduoja, kad skaito knygą, kuri jam buvo skaityta. Skaito knygelių paveikslėlius, įvardija įvairių objektų ir veikėjų bruožus, veiksmus. Atkreipia dėmesį į raides, simbolius aplinkoje, pradeda jais manipuliuoti įvairioje veikloje.**Rašymas****∙** Domisi ne tik įvairiomis rašymo priemonėmis, bet ir galimybe rašyti. Keverzonėse ir piešiniuose pasirodo realių raidžių elementai ir raidės. Raidėmis ir simboliais pradeda manipuliuoti įvairioje veikloje. | **Skaitymas**∙ Domisi abėcėlės raidėmis. Pastebi žodžius, prasidedančius ta pačia raide. Supranta, kad kai kurios raidės turi savo pavadinimą ir specifinę grafinę raišką. Supranta aplinkoje matomų kai kurių spausdintų žodžių prasmę.∙ Sugalvoja pavadinimus paveikslėliams, knygelėms. Įvardija specifinius skaitomo teksto veikėjų bruožus.**Rašymas**∙ Domisi ir supranta skirtingų spaudinių funkcijas. ∙ Kopijuoja raides, paprastus žodžius. „Iliustruoja“ pasakas, pasakojimus, istorijas, filmukus, iliustracijose parašydamas nukopijuotas raides, žodžius. Kuria ir gamina rankų darbo knygeles su elementariais nukopijuotais sakiniais, žodžiais, raidėmis. Braižo ir aiškina planus, schemas, grafikus. Bando rašyti raides, pradėdamas savo vardo raidėmis.**Skaitymas**∙ Domisi knygomis, įvairiais rašytiniais tekstais, supranta nesudėtingą jų siužetą, klausinėja. Pradeda suprasti ryšį tarp knygos ir teksto, iliustracijų ir asmeninės patirties. ∙ Žino keliolika abėcėlės raidžių. Supranta, kad garsas siejamas su raide, o raidės sudaro žodį. Pradeda skirti žodžius sudarančius garsus, skiemenis. Pažįsta parašytą žodį, kaip atskirų raidžių junginį.∙ Gali perskaityti užrašus, kuriuos mato gatvėse, pavyzdžiui, parduotuvių, kirpyklų, kavinių pavadinimus.**Rašymas**∙ Spausdintomis raidėmis rašo savo vardą. Kopijuoja aplinkoje matomus žodžius. Piešiniuose užrašo atskirų objektų pavadinimus. Įvairiais simboliais bando perteikti informaciją. Planšetiniu kompiuteriu rašo raides, žodžius. Supranta rašymo tikslus. |

**MENINĖ KOMPETENCIJA**: meninė raiška, estetinis suvokimas, kūrybiškumas.

|  |  |  |  |
| --- | --- | --- | --- |
| SRITYS | VERTYBINĖ NUOSTATA.ESMINIS GEBĖJIMAS. | JAUNESNIOJO AMŽIAUS VAIKO PASIEKIMAI ( 3 – 4 metų) | VYRESNIOJO AMŽIAUS VAIKO PASIEKIMAI ( 5 – 6 metų) |
| **Meninė raiška** | Jaučia meninės raiškos džiaugsmą, rodo norą aktyviai dalyvauti meninėje veikloje.Spontaniškai ir savitai reiškia įspūdžius, išgyvenimus, mintis, patirtas emocijas muzikuodamas, šokdamas, vaidindamas, vizualinėje kūryboje. | **Muzika**∙ Emocingai atliepia klausomus kūrinius – šypsosi, džiaugiasi, ploja, trepsi, sėdėdamas sūpuoja kojas ir pan.∙ Vienas ir kartu su kitais dainuoja 2-4 garsų daineles, palydėdamas jas judesiais. ∙ Drauge su pedagogu žaidžia muzikinius žaidimus, jų tekstą imituoja rankų, kūno judesiais.∙ Apžiūrinėja, tyrinėja ritminius muzikos instrumentus ir jais ritmiškai groja kartu su pedagogu.∙ Kuria, dainuoja vieno aukščio tonu savitus žodžius, ritmuoja vaikiškais instrumentais ir daiktais.**Šokis**∙ Mėgdžioja žaidimų, gyvūnų, augalų judesius.∙ Šoka spontaniškai kurdamas dviejų-trijų natūralių judesių seką.**Žaidimai, vaidyba**∙ Žaisdamas su daiktu ar žaislu atlieka matytus veiksmus, judesius. Įvairiai intonuodamas kalba apie tai, ką daro. Mėgdžioja šeimos narių kalbą, veiksmus. Muzikiniuose rateliuose judesiais, veiksmais vaizduoja siužeto elementus, reiškia savaime kilusias emocijas.**Vizualinė raiška**∙ Spontaniškai reiškia emocijas, įspūdžius dailės priemonėmis ir medžiagomis. Piešia įvairias linijas, jas jungia į formas vis labiau koordinuodamas rankų judesius. Bando ką nors pavaizduoti.∙ Eksperimentuoja dailės medžiagomis ir priemonėmis, tyrinėja įvairius veikimo jomis būdus. Piešdamas, spauduodamas, tapydamas, lipdydamas, konstruodamas labiau mėgaujasi procesu, o ne rezultatu.**Muzika**∙ Klausydamasis ir tyrinėdamas gamtos garsus, trumpus vokalinius ir instrumentinius kūrinius, judesiais emocingai atliepia jų nuotaiką, tempą bei keliais žodžiais juos apibūdina.∙ Dainuoja trumpas, aiškaus ritmo, siauro diapazono, laipsniškos melodinės slinkties autorines ir liaudies dainas. Dainavimą palydi ritmiškais judesiais. Tyrinėja savo balso galimybes.∙ Žaidžia įvairių tautų muzikinius žaidimus, atlikdamas kelis nesudėtingus judesius.Tyrinėja garso išgavimo būdus kūno, gamtos, įvairiais muzikos instrumentais, jais ritmiškai pritaria suaugusiojo grojimui.∙ Improvizuoja skanduodamas, plodamas, trepsėdamas, stuksendamas, spontaniškai kuria ritminius, melodinius motyvus savo vardui, žodžiams.**Šokis**∙ Žaidžia vaizduojamuosius šokamuosius žaidimus, šoka trijų-keturių natūralių judesių šokius.∙ Šoka spontaniškai kurdamas trijų-keturių natūralių judesių seką.**Žaidimai, vaidyba**∙ Žaisdamas atkuria matytų situacijų fragmentus, panaudoja tikrus daiktus, reikmenis, drabužius. Kuria dialogą tarp veikėjų, išraiškingai intonuoja. Muzikiniuose rateliuose kuria ar savaip perteikia kelis veikėją vaizduojančius judesius, veiksmus, spontaniškai reiškia emocijas.**Vizualinė raiška**∙ Patirtį išreiškia įvairiomis linijomis, jų deriniais, dėmėmis, geometrinėmis ir laisvomis formomis, spalvomis, išgaudamas šiek tiek atpažįstamus vaizdus, objektus, juos įvardija. Kuria spontaniškai, kartais pagal išankstinį sumanymą, kuris darbo eigoje dažnai kinta, „pasimeta“. Kūrybos procesą palydi pasakojimu, komentavimu, gestikuliavimu, mimika.∙ Eksperimentuoja dailės medžiagomis ir priemonėmis, atrasdamas spalvų, linijų, formų, faktūrų įvairovę, turi mėgstamas spalvas. Kuria koliažus, spauduoja įvairiomis priemonėmis, konstruoja, lipdo nesudėtingas formas. | **Muzika**∙ Balsu, judesiais, pasirinktu muzikos instrumentu spontaniškai improvizuoja, pritaria klausomam vokalinės, instrumentinės muzikos įrašui ar gyvai skambančios muzikos kūriniui. Savais žodžiais išsako kilusius įspūdžius. Atpažįsta kai kurių instrumentų tembrus, girdėtus kūrinius.∙ Dainuoja vienbalses, dialoginio pobūdžio dainas, jaučia ritmą.∙ Ritminiais, melodiniais, gamtos, savo gamybos vaikiškais muzikos instrumentais pritaria dainoms, šokiams, tyrinėja jų skambėjimo tembrus.∙ Improvizuodamas balsu, vaikišku muzikos instrumentu kuria ritmus, melodijas ketureiliams, mįslėms, patarlėms.∙ Šoka sukamuosius ratelius, paprastų žingsnių autorinius ir penkių – šešių natūralių judesių šokius.∙ Šoka improvizuotai kurdamas penkių šešių natūralių judesių seką, reaguodamas į muziką, išreikšdamas aplinkos vaizdus. **Vaidyba****∙** Vaidindamas stalo, lėlių teatre, vaizduoja realistinį ir fantastinį siužetą, išplėtoja vyksmą dialogu, monologu, keisdamas balso intonacijas. Išreiškia savo norus, jausmus, mintis, baimes. Muzikiniuose žaidimuose ir rateliuose kuria ar savaip perteikia 3-4 veiksmų seką, vaizduojančią augimą, darbus, veikėjų judėjimą, stengiasi perteikti veikėjo nuotaiką. **Vizualinė raiška**∙ Savo emocijas, patirtį, įspūdžius išreiškia kitiems atpažįstamais vaizdais. Išryškina vaizduojamų objektų bruožus, reikšmingas detales. Objektus vaizduoja ne tokius, kokius mato, o tokius, ką apie juos žino. Kuria pagal išankstinį sumanymą, kuris procese gali kisti. ∙ Eksperimentuoja tapybos, grafikos, mišriomis dailės priemonėmis ir medžiagomis, kuris sudėtingesnius koliažus, trimates formas iš įvairių medžiagų, asambliažus, fotografuoja, piešia skaitmeninėmis priemonėmis.**Muzika**Klausosi įvairaus stiliaus, žanrų muzikos kūrinių ir spalvomis ar piešiniu spontaniškai perteikia kilusius įspūdžius. Tyrinėja girdimos muzikos, triukšmo, tylos panašumus ir skirtumus. Įvardija kūrinio nuotaiką, tempą, dinamiką, skiria kai kuriuos instrumentus.∙ Dainuoja sudėtingesnio ritmo, melodijos, platesnio diapazono vienbalses dainas.∙ Melodiniais vaikiškais muzikos instrumentais groja 2 – 3 garsų melodijas. Pritaria suaugusiojo grojimui.Improvizuodamas balsu, muzikos instrumentu kuria melodiją trumpam tekstui, paveikslui.**Šokis.**  ∙ Šoka sudėtingesnius ratelius, paprastųjųir bėgamųjų žingsnių autorinius ir natūralių judesių šokius.∙ Šoka improvizuotai kurdamas septynių – aštuonių natūralių judesių seką, perteikdamas trumpą siužetą ar pasirinktą nuotaiką, išreikšdamas erdvės ir laiko elementus. **Vaidyba**Kurdamas lėlių, dramos vaidinimus pagal girdėtą pasaką ar pasiūlytą situaciją, improvizuoja trumpas žodines veikėjų frazes, fizinius veiksmus, atskleidžia jų norus, emocines būsenas. Tikslingai naudoja daiktus, teatro reikmenis, drabužius, aplinką. Žaisdamas muzikinius žaidimus ir ratelius perteikia veikėjo mintis, emocijas. **Vizualinė raiška**∙ Detalesniais, įtaigiais dailės darbeliais pasakoja realias ir fantastines istorijas, įvykius. Kuria pagal išankstinį sumanymą, nuosekliai bando jį įgyvendinti. Kartu su kitais kuria bendrus dailės darbus.∙ Skirtingiems sumanymams įgyvendinti dažniausiai tikslingai pasirenka dailės priemones ir technikas. Eksperimentuoja sudėtingesnėmis dailės technikomis, skaitmeninio piešimo ir kitomis kompiuterinėmis technologijomis. |
| **Estetinis suvokimas**  | Domisi, gėrisi, grožisi aplinka, meno kūriniais, menine veikla.Pastebi ir žavisi aplinkos grožiu, meno kūriniais, džiaugiasi savo ir kitų kūryba, jaučia, suvokia ir apibūdina kai kuriuos muzikos, šokio, vaidybos, vizualaus meno, estetikos ypatumus, reiškia savo estetinius potyrius, dalijasi išgyvenimais, įspūdžiais. | ∙ Atpažįsta kai kuriuos jau girdėtus muzikos kūrinius, matytus šokius, ratelius, vaidinimo veikėjus, dailės kūrinius.∙ Emocingai reaguoja girdėdamas darnų garsų, intonacijų, žodžių sąskambį, žiūrinėdamas savo ir kitų piešinėlius, spalvingas knygelių iliustracijas, žaislus, džiaugdamasis savo puošnia apranga.∙ Paklaustas pasako, ar patiko muzikos kūrinėlis, dainelė, šokis, vaidinimas, dailės darbelis.∙ Džiaugiasi menine veikla, nori dainuoti, šokti, vaidinti, pasipuošti, gražiai atrodyti.∙ Skirtingai reaguoja klausydamas ir stebėdamas skirtingo pobūdžio, kontrastingus meno kūrinius, aplinką.∙ Keliais žodžiais ar sakiniais pasako savo įspūdžius apie klausytą muziką, dainelę, eilėraštį, pasaką, matytą šokį, vaidinimą, dailės kūrinį, knygelių iliustracijas, gamtos ir aplinkos daiktus ir reiškinius, pastebi ir apibūdina kai kurias jų detales. Reaguoja į kitų nuomonę. | ∙ Mėgaujasi muzikavimu, šokiu, vaidyba, dailės veikla. Rodo pasitenkinimą bendra veikla ir kūryba, gėrisi savo ir kitų menine veikla, geru elgesiu, darbais. Grožisi gamtos spalvomis, formomis, garsais.∙ Pastebi kai kuriuos meninės kūrybos proceso ypatumus. Pasako, kaip jautėsi ir ką patyrė dainuodamas, šokdamas, vaidindamas, piešdamas.∙ Dalijasi įspūdžiais po koncertų, spektaklių, parodų, renginių lankymo. Pasako savo nuomonę apie muzikos kūrinėlį, dainelę, šokį, vaidinimą, dailės darbelį, aplinką, drabužį, tautodailės ornamentais papuoštus daiktus.∙ Stengiasi kuo gražiau šokti, vaidinti, deklamuoti, dainuoti, groti, piešti, konstruoti. Gėrisi ir grožisi savo menine kūryba.∙ Pastebi papuoštą aplinką, meno kūrinius ir pasako, kas jam gražu. Palankiai vertina savo ir kitų kūrybinę veiklą, pasako vieną kitą argumentą, kodėl gražu.∙ Pasakoja įspūdžius apie muzikos, vaidinimo, šokio siužetą, matytus dailės, tautodailės kūrinius, vaizduojamus įvykius, veikėjus, nuotaiką, kilusius vaizdinius. Plačiau papasakoja, ką sukūrė, kaip pats bei kiti dainavo, grojo, šoko, vaidino, piešė. |
| **Kūrybiškumas** | Jaučia kūrybinės laisvės, spontaniškos improvizacijos bei kūrybos džiaugsmą.Savitai reiškia savo įspūdžius įvairioje veikloje, ieško nežinomos informacijos, siūlo naujas, netikėtas idėjas ir jas savitai įgyvendina. | ∙ Atranda vis naujus dalykus artimiausioje įprastoje aplinkoje.∙ Įsivaizduoja gyvūnus, augalus, daiktus, apie kuriuos jam pasakojama, skaitoma.Žaisdamas atlieka įsivaizduojamus simbolinius veiksmus.∙ Įžvelgia naujas įprastų daiktų bei reiškinių savybes.∙ Pasitelkia vaizduotę ką nors veikdamas: žaisdamas, pasakodamas, judėdamas.∙ Sugalvoja įdomių idėjų, skirtingų veikimo būdų. | ∙ Klausinėja, aiškindamasis jam naujus, nežinomus dalykus.∙ Savitai suvokia ir vaizduoja pasaulį.∙ Išradingai, neįprastai naudoja įvairias medžiagas, priemones. Lengvai sugalvoja, keičia, pertvarko savitas idėjas, siūlo kelis variantus.∙ Džiaugiasi savitu veikimo procesu ir rezultatu.∙ Nori atlikti ir suprasti vis daugiau naujų, nežinomų dalykų.∙ Kelia probleminius klausimus, diskutuoja, svarsto, įsivaizduoja, fantazuoja.∙ Ieško atsakymų, naujų idėjų, netikėtų sprendimų, neįprastų medžiagų, priemonių, atlikimo variantų, lengvai, greitai keičia, pertvarko, pritaiko, siekia savito rezultato.∙ Drąsiai, savitai eksperimentuoja, nebijo suklysti, daryti kitaip. |

# UGDYMO PASIEKIMAI IR JŲ VERTINIMAS

1. **Vaikų ugdymosi pasiekimai** – tai ugdymo procese įgyti vaikų gebėjimai, žinios ir supratimas, nuostatos, apie kuriuos sprendžiame iš vaikų veiklos ir jos rezultatų. Vaikų ugdymosi pažanga - tai vaikų pasiekimų ūgtelėjimas per tam tikrą laikotarpį.

2. **Vaikų pasiekimų vertinimo tikslai:**

2.1. Pažinti vaiką, jo individualybę.

2.2. Išsiaiškinti vaiko ugdymo(si) ypatumus ir mokymosi stilių.

2. 3. Nustatyti pasiekimų lygį ir daromą pažangą.

2.4. Numatyti vaiko ugdymo(si) perspektyvas, kryptingai siekti programoje iškeltų tikslų.

2.5. Pritaikyti ugdymo(si) procesą vaikų grupės ir kiekvieno vaiko poreikiams bei galimybėms.

**3. Vaikų pasiekimų vertinimo metodai:**

3.1. Vaiko stebėjimas natūralioje veikloje ( faktų rinkimas, atskirų situacijų aprašymas).

3.2. Pokalbis su vaiko tėvais ( globėjais).

3.3. Vaiko veiklos bei kūrybos darbelių analizė.

3.4. Pokalbis su vaiku.

3.5. Vaiko pasakojimas.

3.6. Diskusija.

**4. Vertinimo dažnumas:**

4.1. Vertinimas atliekamas vaikui pradėjus lankyti įstaigą – pildomas esamo kompetencijos lygio aprašas ir numatomi ugdymo tikslai.

4.2. Vaikas vertinamas du kartus per metus ( spalio ir kovo mėn.), siekiant nustatyti jo ugdymo(si) pažangą ir pasiekimus. Toks vertinimas padės išlaikyti ugdymo(si) tęstinumą, planuoti individualų darbą su vaiku.

5. Vaiko pasiekimų vertinimo fiksavimas ir pateikimo formos:

5.1. Vertinimo medžiaga dokumentuojama vaiko pasiekimų aplanke. Aplanke kaupiami vaiko dailės ir kiti darbeliai, sukurtos knygelės, vaiko klausimai, pasakojimai, samprotavimai, išsakytos idėjos, vaiko rašytinės kalbos pavyzdžiai, nuotraukos, įvairios vaiko veiklos stebėjimo užrašai, pasiekimų vertinimo lapas, kurį pildo auklėtoja.

5.2. Vertinimą atlieka auklėtoja, pedagogai, tėvai.

5.3.Vaikų pasiekimai ir pažanga su tėvais (globėjais) aptariami individualiai, esant poreikiui, bet ne rečiau kaip 2 kartus per metus.

5.4. Vaikas taip pat gali būti aktyvus jo pasiekimų vertinimo dalyvis, jam suprantama forma apibūdinamas pasiekimų vertinimo tikslas, įsiklausoma į jo nuomonę dėl vertinimo būdų ir procedūrų, su vaiku aptariami jo pasiekimai, pabrėžiant sėkmę.

#  NAUDOTA LITERATŪRA IR INFORMACIJOS ŠALTINIAI

1. Ikimokyklinio amžiaus vaikų pasiekimų aprašas, Lietuvos Respublikos švietimo ir mokslo ministerija, Švietimo aprūpinimo centras, 2014 m.

2. Jungtinių Tautų vaiko teisių konvencija, ratifikuota 1995 m. Lietuvos Respublikos įstatymu Nr. 1-983.

3. Lietuvos Respublikos švietimo ir mokslo ministro 2005 m. įsakymas Nr. ISAK – 627 „Dėl ikimokyklinio ugdymo programų kriterijų aprašo“, 2005.

4. Ikimokyklinio ugdymo programų kriterijų aprašas, patvirtintas Lietuvos respublikos švietimo ir mokslo ministro 2011 m. birželio 7 d. įsakymo Nr. V – 1009 redakcija.

4. Ikimokyklinio amžiaus vaikų pasiekimų aprašas.- „Baltic Printing House“, 2014.

5. Metodinės rekomendacijos ikimokyklinio ugdymo programai rengti. Lietuvos Respublikos švietimo ir mokslo ministerija. Švietimo ir mokslo ministerijos švietimo aprūpinimo centras, 2015 m.

6. Lietuvos Respublikos švietimo ir mokslo ministro 2014 m. rugsėjo 2 d. įsakymas Nr. V – 779 „Dėl Priešmokyklinio ugdymo bendrosios programos patvirtinimo“.

7. Lukoševičienė J., Didaktiniai pratimai ir žaidimai 3-5 metų vaikų elementariems matematikos vaizdiniams formuoti.- Kaunas: Šviesa, 1988.

8. Katinienė A., Muzikinio auklėjimo ir lavinimo vaikų darželyje metodika.- Kaunas: Šviesa, 1983.

9. Petrauskienė A., Zaborskis A. Aukime sveiki. Kaunas: Formacija, 2000.

10. Bulotaitė L., Pivorienė R., Sturlienė N., Drauge su vaiku.-Vilnius: Švietimo ir mokslo ministerija, 2000.

11. Ruseckienė L., Sukasi švenčių ratas.- Šiauliai: Lucilijus, 2008.

12. Verseckienė O., Marcinskas F. ir kt., Po tėviškės dangum. Etninio ugdymo gairės. 1995.

13. Diane Trister Dodge, Laura J. Colker, Cate Heroman., Ikimokyklinio amžiaus vaikų kūrybiškumo ugdymas.- Vilnius: Presvika, 2007.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_